SKRIFTLIG FORESPØRGSEL E-1485/02

af María Sornosa Martínez (PSE) til Kommissionen

(29. maj 2002)

Om: Undersøgelserne vedrørende et bebyggelsesprojekt på øen Tabarca ved Alicante

Kommissionen erkendte i sit svar på skriftlig forespørgsel E-2800/01(1) øen Tabarcas store betydning som lokalitet af fællesskabsbetydning på grund af dens havmiljø og de Posidonia-bevoksninger, der findes dér. Kommissionen tog på grundlag af en henvisning fra ovennævnte medlem af EP til et turistbebyggelsesprojekt i det beskyttede område initiativ til at henvende sig til de spanske myndigheder for at få undersøgt, om den pågældende lokalitet beskyttes korrekt, og om der var tale om overtrædelse af Rådets direktiv 92/43/EØF(2) om bevaring af naturtyper samt vilde dyr og planter.

Kan Kommissionen oplyse, hvor langt man er nået med disse undersøgelser, og gøre nærmere rede for indholdet i de spanske myndigheders svar, hvis dette foreligger?

Hvilket skridt har Kommissionen taget for at beskytte øen Tabarca som en lokalitet af fællesskabsbetydning?

(1) EFT C 115 E af 16.5.2002, s. 161.

(2) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(18. juli 2002)

De spanske myndigheder har svaret på anmodningen om oplysninger fra Kommissionens tjenestegrene og oplyst, at øen Tabarca siden 1984 har været fredet i henhold til en særlig plan, hvorefter den indre bykerne er klassificeret som byzone og landtangen som erhvervszone, samtidig med at øens landzone er fuldstændig fredet og enhver form for bygge- og anlægsvirksomhed forbudt her. På indeværende tidspunkt arbejder man i Alicantes bystyre på at få denne plan lavet om, men Generaldirektoratet for Kystområder under Miljøministeriet har afgivet en negativ udtalelse om den foreslåede ændring.

I 1997 blev øen Tabarca klassificeret som en lokalitet af fællesskabsbetydning af de spanske myndigheder på grund af tilstedeværelsen af omfattende forekomster af den prioriterede naturtype bevoksninger med Posidonia oceanica.

De spanske myndigheder oplyser endvidere, at de anlægsarbejder, der er genstand for nærværende skriftlige forespørgsel, omfatter to bebyggelser, som der blev givet tilladelse til i henholdsvis 1996 og 1998 i medfør af den gældende særlige plan. Myndighederne oplyser ligeledes, at man har truffet alle nødvendige foranstaltninger for at sikre, at bestemmelserne i Rådets direktiv 92/43/EØF af 21. maj 1992 om bevaring af naturtyper samt vilde dyr og planter overholdes. De spanske myndigheder har således vedtaget forvaltningsplaner, der imødekommer de økologiske krav i forbindelse med naturtyper af fællesskabsbetydning, samt truffet forebyggende og korrigerende foranstaltninger med henblik på at undgå forringelse af naturtyperne af fællesskabsbetydning.

Det kan konkluderes, at der er tale om et projekt af begrænset rækkevidde, som ikke kan forventes at få mærkbare virkninger for lokaliteten, specielt hvis man tager i betragtning, at området er blevet fredet på grund af dets værdifulde undersøiske økosystemer. Desuden vil de forvaltningsplaner og forebyggende og korrigerende foranstaltninger, som de spanske myndigheder har vedtaget, bidrage til at undgå en forringelse af lokalitetens naturtyper. Af disse grunde og efter at have analyseret de spanske myndigheders svar har Kommissionen konkluderet, at der ikke er tale om nogen overtrædelse af den EU-lovgivning på miljøområdet, der finder anvendelse i det pågældende tilfælde.